Orang Banjar

**Orang Banjar** adalah kumpulan etnik Austronesia yang berasal dari Kalimantan Selatan, Indonesia, dengan diaspora ketara di beberapa kawasan di Indonesia serta di Malaysia (terutamanya Selangor, Johor, Sabah dan Perak) dan Singapura. Mereka sering digelar **“Bangsa Sungai”** kerana kehidupan tradisional mereka berpusat di sepanjang sungai, yang menjadi asas ekonomi, sosial, dan budaya. Mereka bertutur dalam bahasa Banjar, yang tergolong dalam cabang **Selatan Barito** rumpun bahasa **Austronesia** dan telah banyak diperkaya oleh pengaruh **[[Bahasa Melayu Klasik|Melayu klasik]]** serta bahasa asing lain melalui perdagangan dan Islamisasi. Majoritinya beragama Islam.

Identiti Banjar terbentuk secara berperingkat sepanjang sejarah, bermula daripada komuniti tempatan termasuk kumpulan **[[:id:Suku_Dayak_Maanyan|Dayak Ma’anyan]], Ngaju, dan Lawangan**. Sejak era **[[Kesultanan Banjar]]** abad ke-16, **mereka berinteraksi dengan pedagang, pelaut, serta pengaruh Melayu dan Jawa, melalui perdagangan, perkahwinan, dan penyebaran Islam**. Proses ini bukan sekadar pencampuran budaya; ia merupakan asimilasi sosial dan budaya berterusan, yang membentuk identiti Banjar moden dengan ciri tersendiri berbeza daripada komuniti Dayak pedalaman.

## Asal usul orang Banjar
Asal usul orang Banjar berkait rapat dengan perkembangan sejarah wilayah Kalimantan Selatan dan pembentukan identiti wilayah, bukannya kemunculan satu suku bangsa tunggal sejak awal. Dalam kajian sejarah dan antropologi, orang Banjar dianggap terbentuk melalui proses etnogenesis, iaitu pembentukan identiti etnik secara beransur-ansur hasil interaksi politik, sosial dan budaya.

Wilayah Kalimantan Selatan sejak awal telah dihuni oleh pelbagai kelompok penduduk, termasuk komuniti Dayak seperti Ma’anyan dan Ngaju, serta kelompok berbahasa Melayu yang berhijrah ke kawasan pesisir dan sepanjang sungai utama. Pada abad ke-14, muncul entiti politik Negara Dipa, diikuti oleh Negara Daha, yang menjadi pusat pemerintahan awal di wilayah tersebut. Sumber sejarah mencatatkan pengaruh luar, khususnya dari Jawa, melalui hubungan politik dan ketenteraan pada zaman Majapahit.

Identiti Banjar semakin terbentuk apabila pusat pemerintahan dan perdagangan berkembang di kawasan pesisir yang kemudiannya dikenali sebagai Bandar Masih (Banjarmasin). Nama Banjar pada asalnya merujuk kepada nama tempat, dan hanya kemudian digunakan untuk merujuk kepada penduduk wilayah tersebut. Dengan kemunculan Kesultanan Banjar pada abad ke-16, istilah Banjar digunakan secara lebih meluas sebagai identiti politik dan wilayah, sebelum berkembang menjadi identiti etnik.

Kajian sejarah moden tidak menyokong pandangan bahawa orang Banjar berasal daripada satu keturunan atau satu suku purba yang homogen. Sebaliknya, orang Banjar difahami sebagai hasil penyatuan pelbagai kelompok penduduk tempatan dan pendatang di bawah satu entiti politik dan budaya yang sama, dengan Islam dan bahasa Banjar memainkan peranan penting dalam pembentukan identiti bersama.

Kajian genetik populasi di rantau Nusantara menunjukkan bahawa penduduk Kalimantan Selatan, termasuk orang Banjar, memiliki latar belakang genetik yang bercampur, selari dengan sejarah migrasi dan interaksi antara penduduk tempatan dan pendatang. Analisis genetik moden secara umum mendapati bahawa populasi Banjar memperlihatkan gabungan unsur Austronesia, yang dikaitkan dengan penyebaran awal penutur bahasa Austronesia di Asia Tenggara, serta komponen genetik yang lazim ditemui dalam kalangan populasi Borneo pedalaman dan Asia Selatan dan Timur dalam kadar yang lebih kecil, hasil hubungan perdagangan dan sejarah migrasi jangka panjang.

Walaupun kajian genetik tidak mentakrifkan identiti etnik secara langsung, dapatan ini menyokong pandangan sejarah dan antropologi bahawa orang Banjar terbentuk melalui proses etnogenesis, bukannya berasal daripada satu kelompok keturunan yang tunggal dan homogen. Oleh itu, identiti Banjar lebih tepat difahami sebagai hasil pembentukan sejarah, budaya dan politik yang berlapis, sejajar dengan corak genetik populasi yang bersifat majmuk.

## Bahasa Banjar
Dari sudut linguistik, bahasa Banjar diklasifikasikan dalam **cabang Selatan Barito** (Southern Barito) dalam keluarga bahasa Austronesia. Ia mempunyai pertalian rapat dengan bahasa bahasa Dayak Barito seperti **Ma’anyan, Ngaju, dan Lawangan**, yang dianggap sebagai antara bahasa asas di wilayah tersebut.

Walau bagaimanapun, bahasa Banjar menunjukkan **pengaruh Melayu yang sangat kuat**, terutamanya dalam kosa kata, struktur morfologi, dan penggunaan sebagai lingua franca. Pengaruh ini berkembang melalui proses sejarah yang panjang, termasuk **perdagangan antara wilayah, interaksi budaya, dan Islamisasi** sejak era Kesultanan Banjar. Oleh sebab itu, bahasa Banjar sering dianggap sebagai bahasa Barito yang mengalami **pelayuan (Malayisation)** secara berperingkat.

Bahasa Banjar lazimnya dibahagikan kepada beberapa dialek utama, antaranya **Banjar Kuala** dan **Banjar Hulu**, yang berbeza dari segi sebutan dan sebahagian kosa kata, namun masih saling difahami.

Dalam konteks sosiolinguistik, bahasa Banjar berperanan penting sebagai bahasa komunikasi antara komuniti sungai dan kawasan pesisir, selari dengan identiti masyarakat Banjar yang secara tradisional dikenali sebagai **masyarakat sungai**.

### Fonologi dan Sistem Tulisan Bahasa Banjar

#### Sistem Tulisan
Bahasa Banjar secara tradisional dituturkan secara lisan. Dalam konteks moden, bahasa Banjar lazimnya ditulis menggunakan abjad Rumi (Latin), selari dengan sistem tulisan bahasa Indonesia dan Melayu.

Dalam sumber sejarah dan teks keagamaan lama, bahasa Banjar juga pernah ditulis menggunakan tulisan Jawi, khususnya dalam manuskrip Islam, surat menyurat istana, dan teks undang undang pada era Kesultanan Banjar. Namun, penggunaan Jawi kini semakin terhad.

### Dialek Bahasa Banjar dan Variasi Sistem Vokal
Bahasa Banjar mempunyai beberapa dialek utama yang **berkembang sejajar dengan geografi sungai dan sejarah penempatan masyarakat Banjar** di Kalimantan Selatan. Secara umum, bahasa Banjar lazimnya dibahagikan kepada dua dialek utama, iaitu **Banjar Kuala** dan **Banjar Hulu**, walaupun terdapat variasi subdialek tempatan.

**1) Banjar Kuala**

Dialek Banjar Kuala dituturkan di kawasan hilir sungai dan pesisir, termasuk bandar bandar utama. Dialek ini sering berfungsi sebagai lingua franca dan menunjukkan pengaruh Melayu yang lebih kuat.

Dari sudut fonologi, dialek Banjar Kuala memperlihatkan sistem vokal yang lebih luas. Selain vokal asas /a/, /i/, dan /u/, bunyi vokal [e], [o], dan [ə] kerap muncul dan dalam sebahagian analisis dianggap sebagai fonem tersendiri akibat kekerapan dan fungsi pembezaan makna dalam pertuturan moden.

**2) Banjar Hulu**

Dialek Banjar Hulu dituturkan di kawasan pedalaman dan hulu sungai. Dialek ini dianggap lebih konservatif dan mengekalkan lebih banyak ciri fonologi Barito.

Dalam dialek Banjar Hulu, sistem vokal asas lazimnya dianalisis sebagai terdiri daripada tiga vokal fonemik, iaitu /a/, /i/, dan /u/. Bunyi [e], [o], dan [ə] biasanya ditafsirkan sebagai alofon yang muncul akibat persekitaran fonologi tertentu dan bukan sebagai fonem bebas.

## Budaya dan agama
Dalam mitos dan cerita rakyat, nenek moyang Banjar dikaitkan dengan figur legenda seperti *[https://www.researchgate.net/publication/320102869_Badingsanak_Banjar-Dayak_Religious_Identity_and_Ethnic_Economy_in_South_Kalimantan Bambang Basiwara]*, yang menunjukkan hubungan awal antara komuniti pesisir dan pedalaman.

Budaya Banjar moden berkembang daripada gabungan unsur tradisional Dayak dengan pengaruh luar melalui perdagangan dan hubungan sosial. Kehidupan mereka banyak berkait dengan **sungai**, termasuk susunan pemukiman, kegiatan pertanian, perikanan, dan perdagangan.

### Agama dan Proses Islamisasi
Sebelum kedatangan Islam, masyarakat Banjar menganut kepercayaan tradisional **animisme**, dengan beberapa pengaruh dari **[[Kaharingan]]** (kepercayaan asli Dayak) dan unsur Hindu-Buddha yang dibawa melalui perdagangan. 

Islam mula diperkenalkan ke Kalimantan Selatan sekitar **abad ke-15** melalui pedagang dan ulama dari Jawa dan Nusantara. Penerimaan Islam menjadi penting selepas **Pangeran Samudera (kemudian Sultan Suriansyah)** memeluk Islam sekitar 1526 dan menjadikannya agama rasmi Kesultanan Banjar. Proses ini menandakan permulaan **Islamisasi besar-besaran** dalam masyarakat Banjar.

### Asimilasi Agama dan Budaya
Proses Islamisasi berlaku secara berperingkat. Walaupun Islam menjadi agama utama, unsur kepercayaan pra-Islam seperti Kaharingan masih meninggalkan jejak dalam praktik budaya mereka. Beberapa adat lama yang bersifat animistik diadaptasi ke dalam kerangka Islam. Contohnya, upacara kelahiran tradisional kini melibatkan **bacaan ayat Al-Quran atau selawat**, tetapi masih mengekalkan unsur budaya Banjar.

Tradisi seperti perkahwinan, kelahiran, dan kehidupan harian menggabungkan **adab Islam** dengan adat tempatan, mengekalkan kesinambungan budaya Banjar sambil menyesuaikan diri dengan Islam.

### Nilai Budaya Utama
Budaya Banjar menekankan beberapa nilai yang diwarisi turun-temurun:

* **Nilai sosial dan falsafah hidup**: seperti *baiman, bauntung, batuah*, yang menekankan kerja keras, manfaat sosial, dan hubungan harmoni dalam komuniti.
* **Gotong royong dan kerjasama**: aktiviti sosial dan adat dilakukan secara kolektif.
* **Penghormatan kepada ulama dan tokoh agama**: tokoh seperti Sheikh Arshad al-Banjari berperanan penting dalam penyebaran Islam.

### Ekspresi Budaya Harian
Budaya Banjar dapat dilihat dalam pelbagai aspek:

* **Adat perkahwinan** yang memadukan syariat Islam dan tradisi Banjar.
* **Tradisi kehidupan di sungai**, termasuk pasar terapung dan pengangkutan air, mencerminkan hubungan mereka dengan sungai.
* **Bahasa Banjar**, yang menjadi alat perpaduan dan identiti, walaupun dipengaruhi bahasa Melayu.

## Penghijrahan ke Sumatera dan Semenanjung Malaysia
Suku Banjar yang tinggal di Sumatera dan Malaysia merupakan anak cucu dari para penghijrah etnik Banjar yang datang dalam tiga gelombang migrasi besar. 

Pertama, pada tahun 1780 terjadi penghijrahan besar-besaran ke pulau Sumatera. Etnik Banjar yang menjadi pendatang ketika itu adalah para penyokong Pangeran Amir yang kalah dalam perang saudara Kerajaan Banjar, iaitu Pangeran Tahmidullah. Mereka terpaksa melarikan diri dari wilayah Kerajaan Banjar kerana sebagai musuh politik mereka sudah dijatuhkan hukuman mati. 

Kedua, pada tahun 1862 terjadi lagi penghijrahan besar-besaran ke pulau Sumatera. Etnik Banjar yang menjadi pendatang ialah para pendukung Pangeran Antasari dalam kemelut Perang Banjar. Mereka terpaksa melarikan diri dari pusat pemerintahan Kerajaan Banjar di kota Martapura atas alasan yang sama. Pasukan Residen Belanda yang menjadi musuh mereka dalam Perang Banjar yang sudah menguasai kota-kota besar di wilayah Kerajaan Banjar. 

Ketiga, pada tahun 1905 etnik Banjar kembali melakukan penghijrahan besar-besaran ke pulau Sumatera. Kali ini mereka terpaksa melakukannya kerana Sultan Muhammad Seman yang menjadi Raja di Kerajaan Banjar ketika itu mati syahid di tangan Belanda.

Penghijrahan suku Banjar ke Sumatera khususnya ke Tembilahan, Indragiri Hilir sekitar tahun 1885 di masa pemerintahan Sultan Isa, raja Indragiri sebelum raja yang terakhir. Tokoh etnik Banjar yang terkenal dari daerah ini ialah Syekh Abdurrahman Siddiq Al Banjari yang berasal dari Martapura, Banjar yang memegang jawatan sebagai Mufti Kerajaan Indragiri.

Dalam masa-masa tersebut, suku Banjar juga berhijrah ke Malaysia antara lain ke negeri Kedah, Perak (Kerian, Sungai Manik, Bagan Datoh), Selangor (Sabak Bernam, Tanjung Karang), Johor (Batu Pahat). Tokoh etnik Banjar yang terkenal dari Malaysia adalah Syeikh Husein Kedah Al Banjari, iaitu bekas mufti Kerajaan Kedah. Salah seorang etnik tokoh Banjar dari Malaysia yang terkenal ketika ini ialah Dato Seri Harussani bin Haji Zakaria yang menjadi Mufti Kerajaan Negeri Perak. 

Daerah yang paling ramai terdapat etnik Banjar di Malaysia adalah daerah Kerian di Negeri Perak Darul Ridzuan. Organisasi suku Banjar di Malaysia adalah Pertubuhan Banjar Malaysia.

## Hubungan dengan kaum Dayak
Hubungan antara suku Banjar dan kaum Dayak selalunya dalam keadaan baik. Beberapa kaum Dayak masuk Islam dan berasimilasi dengan budaya suku Banjar serta memanggil diri mereka orang Banjar. Kaum Dayak menganggap suku Banjar sebagai saudara. Ini diperkuatkan lagi dengan banyaknya perkahwinan antara suku Banjar dan kaum Dayak termasuk pada peringkat raja. Contohnya, Biang Lawai, isteri kepada raja Banjar adalah dari etnik Dayak Ngaju. 

Hubungan ini menjadi kuat apabila mereka berhadapan dengan penjajahan. Mereka bersama-sama berperang dan beberapa pejuang yang terlibat dalam Perang Banjar adalah dari etnik Dayak. Contohnya.
* Panglima Batur, dari etnik Dayak Siang Murung
* Panglima Wangkang, ayahnya Dayak Bakumpai dan ibunya Banjar
* Panglima Batu Balot (Tumenggung Marha Lahew), pahlawan wanita yang menyerang Kubu Muara Teweh pada tahun 1864-1865.

## Lihat juga
* Banjarmasin
* Ulama Banjar
* Bahasa Banjar
* Pertubuhan Banjar Malaysia
* Bubuhan Sungai Manik
* Bubuhan Banjar Kuala Selangor
* Bubuhan Bagan Datuk
* Bubuhan Sungai Besar
* Bubuhan Titi Gantung
* Bubuhan Lekir
* Bubuhan Asal Balun Bidai

## Rujukan
* Dr.Mohamed Salleh Lamry, Orang Banjar dan Dayak di Kalimantan Selatan: Asal Usul dan Perhubungan Mereka 
* Hussin, Nurussobah et al. (2017). *Sosiobudaya masyarakat Banjar di Malaysia*. **Jurnal Sejarah Lisan Malaysia**, 1(1), 47–61. PDF
* Ismail, Farinah (2022). *Penghijrahan dan petempatan masyarakat Banjar di Kerian, Perak 1905–1947*. Universiti Pendidikan Sultan Idris. 
* Abdul Wahab, Mohd Khaidir & Che Halin, Adi Kasman Bin (2021). *Determining Cognate Level and Century Split between Banjar and Malay Languages: A Historical and Comparative Linguistic Study*. **Jurnal Bahasa**.
* Pepinsky, Tom. *When Did the Malay Identity Become Porous?* 

## Bacaan lanjut
* *Agama dan Etnisitas: Kajian Tentang Asal Usul Pembentukan Etnis Banjar*. Kandil. Edisi 6, Tahun 11, Ogos-Oktober
* Alfani Daud. 1997. *Islam dan Masyarakat Banjar: Deskripsi dan Analisa Kebudayaan Banjar*. Jakarta:  Rajawali Press.
* Alfani Daud. 2004. *Islam dan Asal-Usul Masyarakat Banjar*. Kandil. Edisi 6, Tahun 11, Ogos-Oktober.
* Marko Mahin. 2004. *Urang Banjar: Identitas  dan Etnisitas di Kalimantan Selatan*. Kandil. Edisi 6, Tahun 11, Ogos-Oktober.

## Referensi

## Pautan Luar
* Pertubuhan Banjar Malaysia